CELEX: C2007/170/79
Language: mt
Date: 2007-07-21 00:00:00
Title: Kawża T-206/07: Rikors ippreżentat fit- 12 ta' Ġunju 2007 — Foshan Shunde Yongjian Housewares & Housewares vs Il-Kunsill

21.7.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 170/41
            
         Rikors ippreżentat fit-12 ta' Ġunju 2007 — Foshan Shunde Yongjian Housewares & Housewares vs Il-Kunsill
   (Kawża T-206/07)
   (2007/C 170/79)
   Lingwa tal-kawża: Il-Franċiż
   Partijiet
   
      Rikorrenti: Foshan Shunde Yongjian Housewares & Housewares Co., Ltd (rappreżentanti: J.-F. Bellis, avukat, u G. Vallera, Barrister)
   
      Konvenut: Il-Kunsill ta' l-Unjoni Ewropea
   Talbiet tar-rikorrenti
   
               —
            
            
               tannulla d-dazju kontra d-dumping impost fir-rigward tar-rikorrenti permezz tar-Regolament tal-Kunsill (KE) Nru 452/2007 li jistabbilixxi dazju kontra d-dumping definittiv u li jimponi definittivament id-dazju provviżorju stabbilit fir-rigward ta' l-importazzjonijiet ta' tavli għall-mogħdija li joriġinaw mir-Repubblika tal-Poplu taċ-Ċina u mill-Ukraina;
            
         
               —
            
            
               tikkundanna lill-Kunsill ibati l-ispejjeż.
            
         Motivi u argumenti prinċipali
   Fit-23 ta' April 2007, il-Kunsill adotta, fuq proposta tal-Kummissjoni, ir-Regolament (KE) Nru 452/2007 li jistabbilixxi dazju kontra d-dumping definittiv u li jimponi definittivament id-dazju provviżorju stabbilit fir-rigward ta' l-importazzjonijiet ta' tavli għall-mogħdija li joriġinaw mir-Repubblika tal-Poplu taċ-Ċina u mill-Ukraina. (1) L-imsemmi regolament, li huwa s-suġġett tar-rikors preżenti, jistabbilixi d-dazju kontra d-dumping fir-rigward tar-rikorrenti.
   Fir-rikors tagħha, ir-rikorrenti tallega li d-dazju definittiv li ġie impost fuqha huwa illegali safejn il-proposta għal miżuri definittivi ppreżentata mill-Kummissjoni lill-Kunsill, li fuqha huwa bbażat ir-regolament ikkontestat, hija vvizzjata minn żewġ difetti.
   L-ewwel nett, ir-rikorrenti ssostni li l-proposta mibgħuta lill-Kunsill mill-Kummissjoni m'hijiex ibbażata fuq il-konklużjonijiet definittivi li waslet għalihom il-Kummissjoni, iżda fuq il-konklużjonijiet provviżorji. Ir-rikorrenti ssostni li l-Kummissjoni hija żbaljata meta tinterpreta l-Artikolu 2(7)(ċ) tar-Regolament (KE) Nru 384/96 (2) fis-sens li jipprojbixxiha milli tikkoreġi matul investigazzjoni dak li jkun ġie stabbilit inizjalment dwar l-istatus ta' impriża fid-dawl ta' din id-dispożizzjoni. Għalhekk, ir-rikorrenti tallega li l-proposta tal-Kummissjoni dwar il-miżuri definittivi hija vvizzjata minn żball manifest ta' dritt.
   It-tieni nett, ir-rikorrenti ssostni li l-proposta għal miżuri definittivi hija vvizzjata minn ksur ta' rekwiżiti proċedurali essenzjali safejn kienet ġiet adottata bi ksur tad-drittijiet tad-difiża u ta' l-Artikolu 20(5) tar-Regolament Nru 384/96. In sostenn ta' dan il-motiv, ir-rikorrenti ssostni li l-Kummissjoni bagħtet il-proposta tagħha lill-Kunsill saħansitra qabel l-iskadenza tat-terminu għad-depożitu ta' l-osservazzjonijiet tagħha dwar l-informazzjoni finali riveduta li fuqha hija bbażata l-proposta.
   
      (1)  ĠU 2007, L 109, p. 12.
   
      (2)  Ir-Regolament tal-Kunsill (KE) Nru 384/96, tat-22 ta' Diċembru 1995, dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea, ĠU 1996, L 56, p. 1, emendat l-aħħar mir-Regolament (KE) Nru 2117/2005, ĠU L 340, p. 17.